Elérte a célját a GVH eljárása, a KOMETA teljesítette a vállalásait

Megéri együttműködni a nemzeti versenyhatósággal

Gyakorlatilag minden vállalását teljesítette a KOMETA – tárta fel a Gazdasági Versenyhivatal (GVH) utóvizsgálata. Ezt azt jelenti, hogy eredményes volt a GVH korábbi eljárása, amelyben a KOMETA kommunikációs kampányait vizsgálta. Az ügy kapcsán a nemzeti versenyhatóság arra hívja fel a vállalkozások figyelmét, hogy a GVH irányába vállalt kötelezettségeket maradéktalanul és a vállalt határidőn belül kell teljesíteni.

A Gazdasági Versenyhivatal eredeti vizsgálata a KOMETA 99 Élelmiszeripari Zrt. „Mondjon igent az EGÉSZSÉGRE!” és „Magas hústartalommal az egészségért” szlogenek köré épült kereskedelmi kampányait értékelte. Az eljárás kiterjedt a cég egyes készítményei ún. „mentességének” egészségre gyakorolt hatását megjelenítő kijelentések lehetséges megtévesztő kommunikációjára is. A KOMETA a versenyhatóság ezen eljárásában kötelezettségvállalást tett, amelyet a GVH Versenytanácsa elfogadott.

A KOMETA ennek keretében vállalta, hogy kommunikációs kampányt indít a fogyasztói tudatosság növelésének érdekében, a táplálkozási szükségletek és az élelmiszerválasztás témakörében, illetve létrehoz egy weboldalt, amelyen tájékoztatást nyújt az egyes fogyasztói csoportok táplálkozási szükségletei közötti eltérésekről. A vállalkozás továbbá belső megfelelési program kialakítását is vállalta.

A GVH a kötelezettségvállalások teljesítését következetesen vizsgálja. A most lezárult utóvizsgálat során a nemzeti versenyhatóság megállapította, hogy a KOMETA minden vállalását teljesítette, így az eredeti eljárás eredményes volt. Ugyanakkor a cég a vállaltakhoz képest késve vezette be a megfelelési programot, így a megfelelő teljesítést nem lehetett maradéktalanul megállapítani.

Tekintettel arra, hogy a KOMETA nem minősül kis- és középvállalkozásnak, így a nemzeti versenyhatóság a jelenleg irányadó szabályok szerint mulasztás esetén mindig szab ki bírságot. Mérlegelve a mulasztás csekély jelentőségét, a vállalkozás eljárás során tanúsított együttműködő magatartását, illetve, hogy a vállalások célja teljesült, a GVH Versenytanácsa jelképes összegű, 300 ezer Ft-os bírságot szabott ki a cégre.

Az ügy kapcsán a Gazdasági Versenyhivatal ismételten arra hívja fel a vállalkozások figyelmét, hogy a kötelezettségvállalásban foglaltakat pontosan és teljeskörűen szükséges teljesíteni. Az eljárás emellett arra is rávilágít, hogy a vállalkozások számára is megéri együttműködni a nemzeti versenyhatósággal.

Az ügy hivatali nyilvántartási száma: VJ/6/2023.

Sajtókapcsolat:

* Horváth Bálint, kommunikációs vezető
* GVH Közszolgálati kommunikációs és Külkapcsolati Iroda
* +36 20 238 6939

Eredeti tartalom: Gazdasági Versenyhivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/8813/elerte-a-celjat-a-gvh-eljarasa-a-kometa-teljesitette-a-vallalasait/